ચુનીલાલ મડીયાનો જન્મ સૌરાષ્ટ્રમાં આવેલા ધોરાજી મુકામે તા. ૧૨.૦૮.૧૯૨૨ ના રોજ થયો હતો. તેઓ મુખ્યત્વે નવલકથાકાર, વાર્તાકાર, અને નાટ્યકાર તરીકે સુપ્રસિદ્ધ છે. ‘ઘુઘવતા નીર’, ‘અંત:સ્ત્રોતા’, વગેરે એમના ટૂંકી વાર્તાના સંગ્રહો છે. ‘રંગદા’, ‘વિષ વિમોચન’, ‘રક્તતિલક’, જેવા એકાંકી નાટકોના સંગ્રહો અને ‘શૂન્ય શેષ’ જેવું દીર્ઘ નાટક તેમજ ‘રામલો અને રૉબિન હૂડ’ જેવું હાસ્ય-કટાક્ષ નાટક આપીને એમણે ગુજરાતી નાટ્ય સાહિત્યને સઘન કર્યું છે. ‘વ્યાજનો વારસ’, ‘લીલુડી ધરતી’, ‘સધરા જેસંગનો સાળો’ જેવી અનેક નોંધપાત્ર નવલકથાઓ આપીને એમણે ગુજરાતી નવલકથા સાહિત્યને પણ સમૃદ્ધ કર્યું છે. આ ઉપરાંત એમણે વિવેચન, નિબંધ અને કવિતાના ક્ષેત્રમાં પણ પ્રદાન કર્યું છે. તેમની કેટલીક નવલકથાઓ પરથી ગુજરાતી ચલચિત્રોનું નિર્માણ પણ થયું છે.